

Številka: 0132-17/2025/3

Ljubljana, 16. maj 2025

**ZAPISNIK**

36. redne seje Sveta za radiodifuzijo (v nadaljevanju: Svet), ki je bila v torek, 8. aprila 2025, ob 16.30 uri v Ljubljani

Prisotni člani Sveta:

dr. Jurij Franc Tasič – predsednik,

Gorazd Škrabar – namestnik predsednika (od 18.31 ure dalje),

Jernej Markič,

Igor Vovk,

Matevž Vrhovšek.

Prisotni iz vabljenih organov:

Andrej Ciglič (AKOS),

Boštjan Fabjan (AKOS),

Igor Funa (AKOS),

Mateja Grmek – sekretarka Sveta (AKOS).

Predstavnikov zainteresirane javnosti na seji ni bilo, niti na sejo ni nihče prijavil udeležbe.

Seja se je pričela ob 16.31 uri.

**Uvod:**

Sejo je vodil predsednik Sveta za radiodifuzijo, g. Jurij Franc Tasič, ki je na začetku seje pozdravil vse prisotne ter uvodoma ugotovil, da je Svet ob prisotnosti štirih članov sklepčen.

**K točki 1.: Določitev dnevnega reda 36. redne seje Sveta – predlog v sprejem**

**Sklep 1:**

**Potrdi se v sklicu predlagani dnevni red 36. redne seje Sveta za radiodifuzijo.**

**Potrjen dnevni red:**

1. **Določitev dnevnega reda 36. redne seje Sveta – predlog v sprejem;**
2. **Potrditev zapisnika 35. redne seje Sveta – predlog v sprejem;**
3. **Predlog pogojev in meril za izbiro ponudb na javnem razpisu za dodelitev radijskih frekvenc za analogno zvokovno radiodifuzijo – splošni 2025/1 – v predhodno mnenje;**
4. **Prejeta vloga družbe DOLENJSKI LIST Novo mesto, d.o.o., časopisno založniška družba za pridobitev več kot dvajset odstotkov lastninskega ali upravljavskega deleža oziroma deleža glasovalnih pravic v premoženju gospodarske družbe INFONET MEDIA, radijska produkcija, d.o.o. – v predhodno mnenje;**
5. **Seznam pomembnejših dogodkov za televizijski prenos – obravnava;**
6. **Strokovni posvet Celovito in etično poročanje – obravnava;**
7. **Razno.**

Sklep je bil sprejet soglasno s 4 glasovi članov Sveta ZA in 0 glasovi proti. 0 članov se je glasovanja vzdržalo.

**K točki 2.: Potrditev zapisnika 35. redne seje Sveta – predlog v sprejem**

Predsednik Sveta za radiodifuzijo je prisotne člane Sveta povabil k morebitnim pripombam na predloženo besedilo zapisnika. Posebne razprave k točki in pripomb na besedilo zapisnika ni bilo.

Predsednik Sveta je predlagal sprejetje naslednjega sklepa:

**Sklep 2:**

**Potrdi se zapisnik 35. redne seje Sveta za** **radiodifuzijo v predloženem besedilu.**

Sklep je bil sprejet soglasno s 4 glasovi članov Sveta ZA in 0 glasovi proti. 0 članov se je glasovanja vzdržalo.

**K 3. točki: Predlog pogojev in meril za izbiro ponudb na javnem razpisu za dodelitev radijskih frekvenc za analogno zvokovno radiodifuzijo – splošni 2025/1 – v predhodno mnenje**

Pri tej točki je predsednik Sveta uvodoma dal besedo predstavnikom agencije, ki so povedali, da Svet zaprošajo za predhodno mnenje v zvezi z razpisom, ki je predmet te točke. Pri tej bilo pojasnjeno, da je predmetni razpis zelo podoben razpisom za analogne FM frekvence iz preteklih let. Razpisanih je osem frekvenc, od tega so tri frekvence združene v sklop Krško. V večini gre za frekvence z majhnimi območji pokrivanja, za pokrivanje obstoječih programov. Pri tem je agencija sledila Strategiji upravljanja radiofrekvenčnega spektra za obdobje 2024-2026, merila pa so bila postavljena na podlagi 104. člena ZMed. Sprememba je pri četrtem od sedmih pogojev – in sicer je agencija pri pogojih upoštevala pobudo Sveta za radiodifuzijo, da se omogoči kandidiranje tudi tistim, ki do 5 % pokrivajo območje. Pri merilu št. 5 – dosežena stopnja pokritosti – ima prednost ponudnik, ki območja ne pokriva, in sicer zaradi učinkovite in racionalne rabe spektra. Pri merilu št. 8 sta kot upoštevni delovni mesti dodana urednik in oblikovalec zvoka.

Nadalje je bilo s strani predstavnika agencije pojasnjeno tudi, da je agencija preučila pogoj glede prekrivanja območij pokrivanja, pri čemer agencija zasleduje isti cilj kot Svet, ter je upoštevala 5 % glede na površino obstoječega območja prekrivanja. Po mnenju agencije je bila že meja 0 % prekrivanja optimalna, ter da se agencija želi izogniti prevelikemu prekrivanju, saj se že brez tega prekrivanja območij pokrivanja prekrivajo območja slišnosti, ki so znatno večja.

Predsednika Sveta je zanimalo, zakaj je Krško obravnavano v paketu. Predstavnik agencije je na navedeno pojasnil, da je bilo to z namenom, ker so bile v preteklosti težave, ko so se frekvence na isti oddajni lokaciji razpisale ločeno in je potem prišlo do situacije, ko je en ponudnik zmagal pri več kot eni frekvenci. Z razpisom v sklopih se preprečujejo take situacije in vsak ponudnik lahko dobi le eno frekvenco iz sklopa. Že v ponudbi na javni razpis pa so možne manjše spremembe oddajne mikrolokacije, na primer na bližnji gasilski dom ali na drugo bližnjo bazno postajo mobilnega operaterja.

Član Sveta, g. Markič, je izpostavil, da se mu zdi dobrodošlo, da je na razpisu povečano število točk za lastno produkcijo in za žanrsko in tematsko raznovrstnost. Soglasje občine pa se mu zdi politično merilo.. Meni, da bi bilo smiselno, da se mnenja pod točko 3.6 ne pridobivajo. V zvezi s konkretnim razpisom pa je predlagal, da se utež pri tej točki zmanjša na 4 možne točke. V zvezi s točko 3.7 pa meni, da bi bilo tu treba dati manj kot 12 možnih točk. Prav tako meni, da upoštevanje raziskav Mediane morda niso najprimernejše, saj v preteklosti nekatere raziskave Mediane niso veljale kot najbolj zanesljive. Morda bi bile bolj ustrezne raziskave od AGB Nielsen, ker gre za tujega izvajalca, ki ni politično vpet v naš medijski prostor. Omenil je tudi, da merila trajanje obsega programa ni več. Na to je predstavnik agencije pojasnil, da je navedeno merilo brezpredmetno, ker so vsi programi 24 ur. Član Sveta je dejal tudi, da bi si želel, da se lahko ponudniki na frekvence ločeno prijavljajo. Predstavnik agencije je na to dejal, da je namen sklopov preprečevanje težav, ko se ponudnik prijavi na vse frekvence na posamezni lokaciji in da je po novem dopustno 5 % prekrivanje. Predstavnik agencije je dejal, da je komercialni vidik poslušanosti zelo pomemben, v zvezi z Mediano pa, da ima širok, velik vzorec anketiranja.

Predsednika Sveta je zanimalo, kakšne so moči oddajnikov. Predstavnik agencije je povedal, da 100 vatov ter da so to frekvence za lokalno pokrivanje. Nato je predsednika zanimalo kakšne so možnosti spremembe jakosti oddajnika. Predstavnik agencije je pojasnil, da je to mogoče na vlogo. V takem primeru je treba izvesti postopek mednarodne koordinacije in v primeru pridobitve potrebnih soglasij se izda nova odločba s spremenjenimi parametri. Agencija pa sicer skrbi, da je frekvenca že ob podelitvi maksimalno izkoriščena. V mestu je, na primer, treba tudi paziti, da se ne preseže dovoljene vrednosti električne poljske jakosti. Zaradi razgibanosti terena pa lahko ima območje pokrivanja, kljub visoki oddajni moči, še vedno luknje z nižjo jakostjo signala.

Po daljši razpravi med člani Sveta za radiodifuzijo in predstavniki Agencije za komunikacijska omrežja Republike Slovenije je predsednik Sveta predlagal sprejetje naslednjega sklepa:

**Sklep 3:**

**Svet za radiodifuzijo daje Agenciji za komunikacijska omrežja in storitve RS pozitivno predhodno mnenje k predlogu pogojev in meril za izbiro ponudb na javnem razpisu za dodelitev radijskih frekvenc za analogno zvokovno radiodifuzijo – splošni 2025/1 pod pogojem, da agencija spremeni točkovanje meril, kot izhaja iz obrazložitve tega sklepa.**

**Obrazložitev:**

Svet za radiodifuzijo (v nadaljnjem besedilu: Svet) je 2. 4. 2025 s strani Agencije za komunikacijska omrežja in storitve RS (v nadaljnjem besedilu: agencija) prejel predlog pogojev in meril za izbiro ponudb na zadevnem javnem razpisu. Svet na podlagi tretjega odstavka 50. člena ZEKom-2 k pogojem in merilom daje predhodno pisno mnenje.

Svet je preučil predlagane pogoje in merila ter vso ostalo predloženo dokumentacijo. Svet pritrjuje stališču agencije glede strateških izhodišč za dodelitev predmetnih radijskih frekvenc ter glede ciljev, ki naj jih razpis zasleduje. Svet se strinja z načinom podelitve frekvenc in s konceptom oblikovanja pogojev in meril za zadevni razpis, pri čemer Svet poudarja, da morajo biti radijske frekvence Krško 3 104,4 MHz, Krško 3 88,4 MHz in Krško 3 96,9 MHz podeljene različnim kandidatom. Pogoji morajo torej biti oblikovani na način, da lahko posamezen kandidat na območju Krškega dobi le eno frekvenco in ne več.

Svet meni, da so pogoji in merila glede na namen razpisa oblikovani ustrezno, **razen merila »Mnenje pristojnega organa lokalne skupnosti o utemeljenosti pokrivanja območja z novim programom«, ki naj se po mnenju Sveta zniža za 4 točke (in se to merilo ocenjuje z le od 0 do 5 točk), toliko več točk pa se doda merilu »Prednostno upoštevanje programov posebnega pomena« (in sicer 0 ali 10 točk)**. Z navedeno spremembo se daje prednost stroki pred nekaterimi lokalnimi interesi. Glede na navedeno Svet agenciji **pogojuje spremembo uteženosti meril**, kot izhaja iz obrazložitve tega sklepa in sprejema predmetno odločitev. V primeru neizpolnjevanja pogoja bo Svet odločal ponovno po prejemu odgovora agencije.

Sklep je bil sprejet soglasno s 4 glasovi članov Sveta ZA in 0 glasovi proti. 0 članov se je glasovanja vzdržalo.

**K točki 4.: Prejeta vloga družbe DOLENJSKI LIST Novo mesto, d.o.o., časopisno založniška družba za pridobitev več kot dvajset odstotkov lastninskega ali upravljavskega deleža oziroma deleža glasovalnih pravic v premoženju gospodarske družbe INFONET MEDIA, radijska produkcija, d.o.o. – v predhodno mnenje**

V krajši razpravi je bilo povedano, da se v predmetni zadevi povečuje koncentracija namesto pluralnosti, kar pa ni namen zakona.

Predsednik Sveta je predlagal sprejetje naslednjega sklepa:

**Sklep 4:**

**Svet za radiodifuzijo daje Ministrstvu za kulturo negativno predhodno mnenje k izdaji predhodnega soglasja vložniku, DOLENJSKI LIST Novo mesto, d.o.o., za pridobitev deleža v premoženju družbe INFONET MEDIA, radijska produkcija, d.o.o.**

**Obrazložitev:**

Svet za radiodifuzijo (v nadaljnjem besedilu: Svet) je s strani Ministrstva za kulturo dne 19. 12. 2024 prejel dopis in vlogo družbe DOLENJSKI LIST Novo mesto, d.o.o., časopisno založniška družba, Ljubljanska cesta 26, 8000 Novo mesto, za izdajo predhodnega soglasja za pridobitev več kot dvajset odstotkov lastninskega ali upravljavskega deleža oziroma deleža glasovalnih pravic v premoženju gospodarske družbe INFONET MEDIA, radijska produkcija, d.o.o., Stegne 11 B, 1000 Ljubljana, ter pripadajočo dokumentacijo.

V zvezi z navedenim Svet ugotavlja, da gospodarska družba INFONET MEDIA, radijska produkcija, d. o. o., Stegne 11 B, 1000 Ljubljana, neposredno ni izdajateljica radijskega programa, vendar pa je udeležena v lastninski strukturi drugih družb, ki so izdajateljice radijskih programov, ki skupaj dosegajo pokritost prebivalstva z radijskimi programi v deležu 17,3 %.

Gospodarska družba DOLENJSKI LIST Novo mesto, d. o. o. bi s pridobitvijo več kot dvajset odstotkov lastninskega ali upravljavskega deleža oziroma deleža glasovalnih pravic v premoženju gospodarske družbe INFONET MEDIA, radijska produkcija, d. o. o., pridobila vpliv na gospodarska družbe katerih lastnica je gospodarska družba INFONET MEDIA, radijska produkcija, d. o. o.

Gospodarski družbi DOLENJSKI LIST Novo mesto, d. o. o. in INFONET MEDIA, radijska produkcija, d. o. o. ter družbe v katerih sta navedeni družbi lastniško udeleženi štejejo za povezane družbe v smislu določb 57. člena Zmed.

Svet ocenjuje, da bi bila pridobitev več kot dvajset odstotkov lastninskega ali upravljavskega deleža oziroma deleža glasovalnih pravic družbe DOLENJSKI LIST Novo mesto, d. o. o. v premoženju gospodarske družbe INFONET MEDIA, radijska produkcija, d. o. o., Stegne 11 B, 1000 Ljubljana v nasprotju z drugo alinejo tretjega odstavka 58. člena Zmed. Navedena pridobitev bi upoštevajoč določila 57. in 58. člena ZMed predstavljala nedopustno koncentracijo.

**Svet Ministrstvu za kulturo predlaga, da zavrne izdajo soglasja.**

Sklep je bil sprejet s 4 glasovi članov Sveta ZA in 0 glasovi proti. 0 članov se je glasovanja vzdržalo.

**K točki 5.: Seznam pomembnejših dogodkov za televizijski prenos – obravnava**

Predsednik sveta za radiodifuzijo in prisotni člani Sveta so pregledali vse pripombe predstavnika Evropske komisije na pripravljeno dokumentacijo Sveta za radiodifuzijo iz novembra 2024 ter razpravljali o posameznih pripombah. Svet se je dogovoril tudi glede okvirnih terminov skupnega sestanka s predstavnikom Evropske komisije.

Pri tej točki predlog sklepa ni bil predlagan.

**K točki 6.: Strokovni posvet Celovito in etično poročanje – obravnava**

Člani Sveta za radiodifuzijo se seznanijo z vsemi napovedanimi temami in govorci na strokovnem posvetu. Razpravljali so tudi o tem, koga bi se povabilo k otvoritvi posveta s kratkim nagovorom ter k vodenju okrogle mize na posvetu. Dogovori se tudi, da se za catering pridobi ponudbo istega izvajalca kot na posvetu o prihodni radia, ki je potekal novembra, ter da bi na tokratnem posvetu potrebovali štiri barske mize.

Pri tej točki predlog sklepa ni bil predlagan.

*Ob 18.39 predstavnik AKOS, g. Boštjan Fabjan, zapusti sejo.*

**K točki 7.: Razno.**

**7.1 Javni razpis za podelitev štiriindvajsetih (24) pravic razširjanja radijskega programa v digitalni radiodifuzni tehniki na celotnem območju Republike Slovenije**

Pri tej točki je Svet zanimalo, kakšno je stanje v tej zadevi. Predstavnik agencije je povedal, da upravni postopek v zadevi teče. V drugi polovici marca je bila izvedena ustna obravnava, kjer so se stranke izjasnile, zdaj pa postopek teče dalje.

Predsednik Sveta je pri tem navedel, da je bil Svet proti, ker agencija ni upoštevala pluralnosti vsebin, kar je bilo dogovorjeno z agencijo. Svet je zavrnil zaradi paketnega načina. G. Markič je povedal, da je bil Svet s strani agencije zaveden, ker je g. Gorjanc iz Agencije izjavil , da ne bo dovolj zanimanja med izdajatelji in da bo razpis uspešen, če bo prijavljenih izdajateljev vsaj za polovico razpisanih mest, kar se je kasneje izkazalo za neresnično. Prav tako je bilo zagotovljeno, da so bili izdajatelji na primeren način informirani o prihajajočem razpisu, da so si lahko pravočasno uredili vpis v razvid medijev in pri Agenciji pridobili dovoljenje za izdajanje radijskega programa. Tudi tukaj se pojavlja dvom, saj so bili nekateri izdajatelji izločeni iz razpisnega postopka, ker si niso pravočasno uredili dokumentacije. Svet je na podlagi teh informacij in zagotovil s strani agencije sprejel merila in pogoje, vendar je kasneje ugotovil, da je bil zaveden, zato je izdal negativno mnenje k poročilu o izbiri kandidatov. Obstaja realen sum, da je razpis zaradi tega nelegitimen. Predlaga, da se naredi obvestilo za javnost, da se izdajatelje seznani z vsemi dejstvi glede razpisa.

Predstavnik agencije je na navedeno povedal, da je Svet potrdil pogoje in merila. Povedal je tudi, da meni, da bodo vsi, ki bodo želeli, tudi tisti, ki so izpadli, do naslednjega razpisa uredili vse potrebne formalnosti in bodo lahko sodelovali na prihodnjih razpisih ter dobili pravico. Povedano je bilo tudi, da je dovoljenje za izvajanje medijske dejavnosti brezplačno, na multipleksu pa je strošek za nacionalno pokrivanje cca. 2.000 EUR mesečno. Pogodbe bodo tisti, ki bodo dobili dovoljenja, sklepali z RTV Slovenija.

Predsednik Sveta je izrazil skrb, da bi se pravice preprodajale. Na navedeno je predstavnik agencije dejal, da je kapacitete na multipleksih dovolj za vse in da je ceneje, če se interesenti prijavijo na razpis.

Svetnik, g. Markič, je še dejal, da se mu zdi nenavadno, da so vsi predlagani izbrani radijski programi kapitalsko oziroma lastniško povezani z dvema radijskima mrežama.

*Ob 18.31 se seji pridruži namestnik predsednika, g. Gorazd Škrabar.*

Predstavnik agencije je dejal, da je prostih kapacitet dovolj in da bo prostor za vse, ki bodo želeli oddajati svoje programe.

G. Markiča je zanimalo, koliko ocenjujejo, da bo prostih kapacitet po tem razpisu? Predstavnik agencije je dejal, da je glede na neformalne pogovore ocena, da bo R5 jeseni še vedno prazen, R4 pa zapolnjen nekje do ¾. Povedal je tudi, da je za R5 oprema že inštalirana in že obratuje. Dejal je tudi, da je bil namen razpisa dveh novih omrežij, da ne ne bi spet prišlo do tega, da dlje časa ne bi mogli nobenega programa več umestiti na omrežje, kot je bil primer na R1. Kapacitet na multipleksih je zdaj dovolj in prostor bo za vse programe, ki bodo želeli oddajati. V zvezi s ceno je povedal, da meni, da je cena oddajanja na R4 in R5 približno enaka.

V zvezi z navedenim sklep ni bil predlagan.

**7.2. Pravno mnenje Inštituta za javno pravo pri Pravni fakulteti Univerze v Mariboru**

V zvezi z navedenim je namestnik predsednika, g. Škrabar, opisal postopek izvedenega javnega naročila za izdelavo pravnega mnenja. Dejal je, da je pravno mnenje sestavljeno iz dveh delov. V prvem delu je opredelitev statusa Sveta za radiodifuzijo (SRDF) kot neodvisnega organa, ki ga imenuje Državni zbor, pri čemer so zaključki, da bi bilo treba SRDF profesionalizirati, pravno uokviriti, ker je ureditev SRDF podnormirana. Pri tem je namestnik dejal, da predlog ZMed-1 v zvezi s SRDF le kopira obstoječi ZMed. Nadalje je povedal, da se drugi del pravnega mnenja nanaša na povračilo stroškov za delo SRDF ter da je sporno nepriznavanje stroškov s strani AKOS in prej APEK, ki jih AKOS odreka SRDF. Povedal je, da je AKOS želel amandmirati ZMed-1 in višino stroškov SRDF omejiti in so amandma že skoraj poslali na Državni zbor, vendar je Zakonodajno pravna služba (ZPS) rekla, da so pravice že določene in da bi bilo sporno limitiranje višine stroškov, zaradi česar amandma ni bil vložen. Dejal je še, da če AKOS ne bo želel izplačati stroškov, ki bi jih imel SRDF, da bo o tem odločalo Upravno sodišče.

G. Markič je nato dejal, da pravno mnenje kaže, da je agencija kljub opozorilom 13 let zavajala in s tem sabotirala delo Sveta, saj je onemogočala izobraževanje in udeleževanje Svetnikov na strokovnih konferencah, in da bi v zvezi s tem določeni zaposleni na Agenciji morali prevzeti odgovornost. V času hitrega tehničnega razvoja je tekoče izobraževanje lahko ključnega pomena za dobro odločanje Svetnikov v korist vseh deležnikov medijske krajine. Sprašuje se, zakaj je agencija to počela, kljub temu, da je v mandatu 2012 -2017 takratnim članom Sveta, sodišče pritrdilo v tožbi za plačilo potnih stroškov strokovnega izobraževanja v Makedoniji.

Namestnik predsednika je nato dejal, da je agencija odvisna od operaterjev, da pa organ Državnega zbora ne sme biti omejen z ničemer.

V zvezi z navedenim sklep ni bil predlagan.

**7.3 ZMed-1**

Svet za radiodifuzijo se je seznanil z udeležbo predsednika Sveta za radiodifuzijo na 14. nujni seji Komisije za peticije, človekove pravice in enake možnosti v Državnem zboru. Predsednik je povedal, da je bila dvorana skoraj prazna. Svet se je seznanil tudi z udeležbo predsednika Sveta, namestnika predsednika Sveta in člana Sveta, g. Markiča, na 18. redni seji Odbora Državnega zbora za kulturo, na kateri je Svet predlagal, da se začne pisati nov zakon o medijih. Povedali so tudi, da je zakonodajno-pravna služba državnega zbora povedala, da je trenutni predlog zakona o medijih na mnogih mestih v nasprotju s slovensko ustavo in z evropsko zakonodajo.

V zvezi z navedenim sklep ni bil predlagan.

**7.4 Finančno poročilo**

Svet za radiodifuzijo se je seznanil s finančnim poročilom Agencije za komunikacijska omrežja in storitve Republike Slovenije za celotno leto 2024 in za prvo četrtletje v letu 2025.

V zvezi z navedenim sklep ni bil predlagan.

**7.5 Predlog finančnega načrta za leto 2026**

Svet se seznani, da je treba AKOS-u finančni načrt Sveta za leto 2026 posredovati najkasneje do 10. maja 2025. Finančni načrt za delo Sveta za radiodifuzijo je sestavni del plana dela in finančnega načrta Agencije za komunikacijska omrežja in storitve Republike Slovenije. Za potrebe postopka sprejemanja PDFN agencije za leto 2026 Svet pripravi predlog za porabo sredstev po posameznih postavkah z utemeljitvami njihove višine. V zvezi s pripravo finančnega načrta glede na prejeto strokovno pravno mnenje Inštituta za javno pravo pri Pravni fakulteti Univerze v Mariboru je Svet želel dodatna pojasnila agencije v zvezi s finančnimi postavkami, saj želi dodati tudi postavko izobraževanja, potni stroški, nočnine. Namestnik predsednika meni, da če nimaš postavke, sklep ni veljaven in da bi si želel, da je na takih sestanki prisotna tudi finančna služba agencije. Svet je razpravljal tudi o višini posameznih načrtovanih stroškov ter o morebitnih spremembah znotraj postavk. Glede ustreznosti višine načrtovanih zneskov za gostovanje spletne strani srdf.si, za MS Teams in za vzdrževanje spletne strani mora po mnenju namestnika predsednika Sveta povedati agencija.

**Sklep 7:**

**Svet za radiodifuzijo sprejme sklep, da se finančno službo agencije zaprosi za pojasnilo glede tehnične ustreznosti osnutka predloga postavk finančnega načrta, in sicer če je predlog Sveta skladen s proračunskimi pravili ter za navedbo vrste stroška in številko postavke, ki jo lahko navede pri zaporedni številki 3. Finančna služba agencije naj poda pojasnilo Svetu v roku 5 dni.**

|  |  |  |  |
| --- | --- | --- | --- |
| Zap. št. | **Št. postavke** | **Vrste stroškov** | **Podrobnejša obrazložitev stroška** |
| 1 | **4610** | **Pisarniške in splošne storitve** | delovna kosila |
| strokovna in pravna mnenja |
| gostovanje spletne strani srdf.si |
| MS Teams |
| 2 | **4615** | **Tekoče vzdrževanje (spletne strani)** | vzdrževanje spletne strani |
| 3 | **XXXX** | **xxxx** | izobraževanja, potni stroški, nočnine |
| 4 | **4617** | **Drugi operativni odhodki** | bruto mesečne nagrade in potni stroški za seje |
| službene poti |
| stroški prispevkov od mesečnih nagrad |

Sklep je bil sprejet s 5 glasovi članov Sveta ZA in 0 glasovi proti. 0 članov se je glasovanja vzdržalo.

**7.6 Priprava letnega poročila za leto 2024/2025**

Na seji se omeni, da bo predsednik Sveta do konca meseca maja 2025 pripravil Letno poročilo sveta za radiodifuzijo za obdobje 2024/2025 (maj 2024 – april 2025).

V zvezi z navedenim sklep ni bil predlagan.

Svet je pod točko 7. sprejel tudi sklepa o mesečnih nagradah in potnih stroških ter potrdil datum 37. redne seje.

Navedena sklepa pod to točko sta bila sprejeta soglasno s po 4 glasovi članov Sveta ZA in 0 glasovi proti. 0 članov se je glasovanja vzdržalo.

Seja se je zaključila ob 19.18.

Zapisnik pripravila:

Mateja Grmek dr. Jurij Franc Tasič

Sekretarka Sveta za radiodifuzijo Predsednik Sveta za radiodifuzijo

Vročiti:

* Ministrstvo za kulturo, Maistrova ulica 10, 1000 Ljubljana – po e-pošti;
* Agencija za komunikacijska omrežja in storitve RS, Stegne 7, 1000 Ljubljana – po e-pošti;
* javna objava na spletni strani Sveta za radiodifuzijo.